###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**EKSTRAKT**

**Nga seanca e jashtëzakonshme e Kuvendit Komunal e mbajtur më datë 11.03.2025, në orën 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit
2. **Propozim vendimi për dhënien në shfrytëzim të pronave të paluajtshme të Komunës për periudhën prej 30 viteve UP ”Kadri Zeka” në Gjilan për nevoja të ndërtimit të Kampusit të Universitetit**
3. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Alban Hyseni, Arbenita Sopi Haziri, Bejtullah Osmani, Ali Arifi, Bajram Isufi, mediat e shkruara dhe ato elektronike.

**Munguan:** Drenushë Maloku, Mimozë K.Qerimi, Ardhmërie Musliu, Besnik Shala dhe Erestina Isufi.

**Avdyl Aliu:** para se të kalojmë te çështja për të cilën jemi mbledhur në këtë seancë të jashtëzakonshme kisha dashtë me ngrit një çështje tjetër urgjente.

E di që në seancat e jashtëzakonshme trajtohen vetëm pikat për të cilat thirret seanca.

Siç e dini rastin e ish drejtoreshës së DBF, të cilës ju është thyer dera nga persona të paautorizuar, ne këtu nuk e dimë se çfarë ka ndodhur, andaj është dashtë që të thirret një seancë urgjente.

Pasi që seanca urgjente nuk është thirr, atëherë e meritojmë një shpjegim për këtë çështje.

**Muhadin Haziri:** unë kërkoj nga kryetari që, sa herë që paraqitet në konferenca, të

bëj një lutje të fundit: në raport me LDK-në, kërkoj që dështimet e tua të mos i ndërlidhësh me justifikime të tjera, siç është çështja e buxhetit që nuk kalon për shkak të LDK-së apo listës serbe.

Do të lutesha që të mos paraqitësh ofendime, sepse mund të lëndosh dikë dhe më pas të ndihesh i lënduar vetë. Kjo të jetë hera e fundit që ndodh, sepse këtu kemi njerëz të UÇK-së, kemi nga ata që kanë luftuar dhe sakrifikuar.

Së fundi, mos e përfshi askënd tjetër në përgjegjësitë e LDK-së dhe listës serbe.

**Alban Hyseni:** meqenëse tema e universitetit është një çështje për të cilën kemi diskutuarprej kohësh, ne jemi të gatshëm të hapim këtë seancë dhe të paraqesim propozimet tonakëtu**.**

Unë, personalisht, mendoj se duhet ta diskutojmë këtë temë, pasi është shumë e rëndësishme për universitetin, dhe të kalojmë tek propozimi për të cilin jemi mbledhur sot.

Më herët, i kërkova kryesuesit që shefat e grupeve, drejtorët e DGJKP-së dhe rektori të bëjnë një pauzë 5-minutëshe për të diskutuar dhënien në shfrytëzim të pronave.

Aktualisht, kampusi ku ndodhet universiteti nuk është në përdorim, por është dhënë zyrtarisht në shfrytëzim me vendim të universitetit. Universiteti, me qëllim, me qëllim zgjerimin e hapësirave për studentët dhe akreditimin e programeve të reja, duhet të plotësojë kriteret e përcaktuara me ligj nga Agjencia e Akreditimit të Kosovës.

Ende nuk ka një vendim përfundimtar nëse shkolla e mesme e bujqësisë do të kalojë në pronësi të universitetit apo do të mbetet në shfrytëzim të përbashkët. Një zgjedhje e arsyeshme do të ishte që kjo shkollë të përdorej nga dy institucionet-si nga nxënësit e shkollës së mesme, ashtu edhe nga studentët e universitetit “Kadri Zeka”, veçanërisht për programet e reja që pritet të akreditohen dhe kanë nevojë për hapësira shtesë.

Gjithashtu, duhet pasur parasysh se kampusi që synojmë t’i japim në shfrytëzim universitetit ”Kadri Zeka” është ende në ndërtim.

Përfundimi i ndërtimit dhe përshtatja e hapësirave për hyrjen e studentëve ose shfrytëzimin e plotë të objektit do të zgjasë të paktën edhe dy vite. Kjo nënkupton që në këtë periudhë nuk mund të mbështetemi vetëm në këtë hapësirë për zhvillimin e programeve të reja. Për këtë arsye, duhet të gjejmë një zgjidhje të përkohshme për sigurimin e hapësirave të nevojshme për akreditimin e tyre.

Një alternativë është rregullimi i hapësirave ekzistuese të universitetit ose shfrytëzimi i përbashkët i shkollës së mesme të bujqësisë. Për akreditimin e programeve të reja, universiteti duhet të dorëzojë aplikacionet në kohën e duhur.

Zgjidhja më e mirë do të ishte që shkolla e mesme e bujqësisë të përdorej në mënyrë të përbashkët nga universiteti dhe shkolla e mesme.

Për këtë çështje, mund të dakordohemi në një takim 5-minutësh, i cili është mënyra më e mirë për të diskutuar formalitetet dhe për të përcaktuar rregullimin e kësaj çështjeje.

Votimi për këto hapësira mund të zgjidhë shumë probleme për universitetin dhe të sigurojë zhvillimin e tij në të ardhmen.

**Bujar Nevzati:** këtë çështje e kemi diskutuar javën e fundit jo me kryetarin, ka qenë rektori në një takim këtu dhe me insistimin e prof. Ismajlit dhe insistimit tim, ka hy në rend të ditës, që rektori të na njoftoj se, pse kryetari i komunës nuk ka pas kohë, por nuk na ka njoftuar.

Kërkesa e rektoratit kishte ardhur me 4 tetor, por ne si këshilltar nuk e kemi ditë këtë çështje, andaj ne jemi marr vesh edhe në takimin me drejtorët edhe në takimin e djeshëm që e kemi pas me rektorin që sot të vendosim se e di që është urgjente të vendosim për këtë pjesën e objektit, mandej në ditët në vazhdim e di që është urgjente të ulemi dhe të bisedojmë të vjen marrëveshja ....... nuk dëgjohet fjala daneze që është një organizatë që ka investuar shumë gjatë aty.

**Avdyl Aliu:** kemi pas rast dhe kohë shumë për ta trajtuar këtë çështje, nuk e mendoj se ka nevojë tash për 5 minuta as për 15 minuta as për 1 minutë të vetme, nuk jemi të interesuar të bëjmë lojë fjalësh, sepse të gjitha janë të qarta.

Mendoj se duhet të fillojmë që ta trajtojmë çështjen, nuk ka nevojë për takim shtesë, për konsulta.

Ne kemi pas takime të veçanta edhe me rektorin me ekipin e tij kështu që nuk kemi nevojë për takime tjera.

Ajo çka ka pas nevojë deri tani ish dashtë që kjo çështje mos me qenë as urgjente as e jashtëzakonshme.

Në vendet e civilizuara njerëzit punojnë me planifikim, ata që kanë çështje urgjente dhe të jashtëzakonshme, ne ju themi janë të dështuar.

**Kushtrim Kadriu**: ju njoftoj se me datë 18 mars 2025 kemi KPF-në dhe gjer në atë kohë mundet të përgatitet dokumentacioni i kërkuar për këtë çështje dhe pastaj të hyn në diskutim për seancën e rregullt.

**Nazim Gagica:** koha nuk kompensohet kurrë dhe ajo që po e humbim vërtetë nuk ka kuptim ku është seanca e tretë që e bisedojmë të njëjtën çështje, është seanca e 3 mbase edhe disa takime dhe shumë deklarata publike që i dëgjojmë dhe ne vazhdimisht dëgjojmë të njëjtin refren.

Ajo që ka të bëjë me universitetin “Kadri Zeka” zhurmë gjithandej nga gjithkush dhe zgjidhje më në fund nuk po ofrohet e plotë sipas kërkesës.

Pa hy në komente për të debatuar këtu për situatën e krijuar ose për ta gjetur fajtorin, nuk është mirë me humb shumë kohë .

Unë e di që prapë në seancën e radhës ne do të jemi bashkë në vendimin e përbashkët për t’i mbështet këto kërkesa andaj, mos të humbim kohë t’i japim mbështetje kërkesave të ofruara nga universiteti “Kadri Zeka”, për të zgjidh problemin e tyre të kamotshme.

Në fund nuk është institucion jashtë Gjilanit ata janë studentët tanë, janë studentë të këtij qyteti, njerëz të këtij qyteti.

Ne i japim përkrahje të plotë universitetit “Kadri Zeka”, dhe kërkoj që të bëhet sot kjo zgjidhje.

**Alban Hyseni:** për përmirësim të disa fakteve që nuk u than drejt z. Nevzati kërkesa nuk është nga 4 tetori 2024.

Kërkesat formale që i kemi janë të shkruara e jo të cilat i përmendni tash kthehen shumë më vonë në kohë .

Për t’iu rikujtuar më 6 mars 2013, themelohet universiteti “Kadri Zeka” ndërkaq zgjedhjet lokale të po këtij viti mbahen me 3 nëntor raundi i parë dhe më 1 nëntor raundi i dytë, pra që nga ajo kohë ne merremi me çështjen e kampusit.

Përveç kësaj unë ju kam treguar edhe më herët në seancën e fundit urgjente ju kam treguar që ka pas vazhdimisht përpjekje prej anës tonë bashkë me universitetin për të bërë zgjidhje për çështjen e kampusit.

Pra, ka pas takime të rregullta, vizita në terren, ka pas takime me këshillin drejtues të universitetit edhe më herët, takime edhe me rektorin Bajram Kosumi dhe me rektorin tashmë që është Artan Dërmaku që sot këtu është prezent.

Kemi provuar vazhdimisht të bëjmë një zgjidhje, është e vërtetë që në Gjilan nuk ekziston asnjë tokë e dedikuar për universitetin, por kjo nuk ekziston prej vitit 2013 dhe në këtë moment kur jemi tash me vazhdua me polemika të tilla të këtij niveli qysh po bëhen këtu.

Unë siç e fillova më herët si propozime i kemi 2, e para është parcela ose njësia kadastrale që është me numrin 70403013-05450-3, kjo është prona te shkollat e mesme kampusi ku ju thash universiteti Kadri Zeka” me një sipërfaqe totale prej 8327 m 2  si dhe hapësirën tjetër punuese dhe mësimore në objektin e shkollës së mesme të bujqësisë e cila gjendet në lagjen e Zabelit të Sahit Agës në propozimin e përgatitur thotë miratimin e vendimit për dhënien në shfrytëzim të pronës së paluajtshme të komunës për periudhë afatgjatë prej 30 viteveuniversitetit publik “Kadri Zeka”, me seli në Gjilan si dhe lejimin e shfrytëzimit të hapësirave në objektin e shkollës së mesme të bujqësisë në Gjilan.

**Ismajl Kurteshi:** po e shoh një disponim nga ana e këshilltarëve komunal që sot me dal me një votim, por po ashtu po shihet që shumica e këshilltarëve komunal janë për ta votuar vetëm atë pjesën e parë, kurse për pjesën e dytë po mbetet derë e hapur që me një afat sa më të shkurtër të shqyrtohet dhe te diskutohet dhe pastaj t’i mundësohet universitetit që ta shfrytëzojë edhe atë hapësirën shtesë.

Unë ju lus që ta votojmë pjesën e parë dhe pastaj të përgatitemi për seancën e radhës që të shkojmë më tutje.

**Bujar Nevzati:** unë sot me grupin e këshilltarëve të PDK-së kemi ardhur me votua hapësirën për universitetin publik “Kadri Zeka”, e jo me debatu.

Kryetari gjithë kohën thotë se koha është e nevojshme dhe ti po del përsëri dhe po e gjuan opozitën dhe thua se nuk ka pas kryetar më të rregullt.

Ky nuk e di kënd e ka pas kryetar më të rregullt, as a ka me pas, andaj kryetar mos flisni se jemi ne ata që flasim dhe qytetarët.

Te çështja e kërkesës, kërkesa ka ardhur me 08.10.2024 dhe kjo tek ne nuk ka ardhur.

**Avdyl Aliu:** qytetarët e komunës së Gjilanit vitin 2021, e kanë votuar një kryetar dhe shef për me dërgua Gjilanin përpara e jo për me degradua Gjilanin, prandaj nuk e kanë votuar një kryetar që shkel ligje qysh është duke shkelur sot në 4 projekte të mëdha që janë duke punuar.

Kryetari edhe me këtë rast e di që është problem në këtë çështjen e dytë, sepse këtë çështjen e dytë duhet ta harmonizojmë.

Të gjithë jemi për çështjen e UKZ-së dhe për hapësira nuk ka kundër asnjë këtu.

***Me 11 vota për, 16 kundër nuk miratohet propozimi i kryetarit të komunës.***

***Me 26 vota për miratohet Propozim vendimi për dhënien në shfrytëzim të pronave të paluajtshme të Komunës për periudhën prej 30 viteve UP ”Kadri Zeka” në Gjilan, për nevoja të ndërtimit të Kampusit të Universitetit.***

**Procesmbajtësja: Kryesuesi i KK**

**Arbresha Ismaili- Hyseni Kushtrim Kadriu**